ሚኒስቴሩ በደቡብ ሱዳን የሚኖሩ ኢትዮጵያዊያን በመልካም ሁኔታ ላይ እንደሚገኙ ተገለፀ
 በደቡብ ሱዳን የሚገኙ ኢትዮጵያውያን በመልካም ሁኔታ ላይ እንደሚገኙ የውጭ ጉዳይ ሚኒስቴር ገለፀ፡፡የሚኒስቴር መስሪያ ቤቱ ቃል አቀባይ አምባሳደር ዲና ሙፍቲ በተለይ ለኢትዮጵያ ሬድዮና ቴሌቭዥን ድርጅት በሰጡት ማብራሪያ ሰሞኑን ተሞክሮ የጨነገፈውን የደቡብ ሱዳን መፈንቅለ መንግስት ተከትሎ በመዲናዋ ጁባና በሌሎች የሃገሪቱ  ግዛቶች ግጭት ተስፋፍቷል፤ ይሁን አንጂ በኢትዮጵያውያን ዜጎች ላይ እስከ አሁን ምንም አይነት ችግር እንዳልደረሰ ገልፀዋል፡፡በደቡብ ሱዳን የሚገኙ የኢትዮጵያ ዜጎችን ጁባ የሚገኘው የኢትዮጵያ ኤምባሲ ጉዳዩን በቅርበት እየተከታታለ ነው ያሉት ቃል አቀባዩ፣ በሃገሪቷ አሁን ያለው አለመረጋጋት እየከፋ የሚሄድ ከሆነ ዜጎች ሳይጎዱ ወደ ሃገራቸው እንዲመለሱ ይድረጋል ብልዋል፡፡የውጭ ጉዳይ ሚኒስትሩ ዶ/ር ቴዎድሮስ አድሃኖም በደቡብ ሱዳን የሚገኙትን ኢትዮጵያውያንን  እንዳንጋገሯቸውና፣ በተረጋጋ ሁኔታ ላይ እንደሚገኙ መግለፃቸውን ቃል አቀባዩ ዲና ሙፍቲ አስረድተዋል፡፡የሰሞኑን የደቡብ ሱዳን  አለመረጋጋት  በዘላቂነት ለመፍታት የምስራቅ አፍሪካ የልማት  በየነ መንግስታት ኢጋድ ሚኒስትሮች ባሳለፍነው ሳምንት በጉዳዩ  ላይ ጁባ ድረስ በማቅናት መክርዋል፡፡በውይይታቸውም በወቅቱ የደቡብ ሱዳን የፖለቲካ ቀውስ ላይ ኢጋድ ሁለት ዋና ዋና ውሳኔዎችን አስተላፏል፡፡ የመጀመሪያው አሁን የተፈጠረው አለመረጋት  በአስቸኳይ እንዲፈታ የሚል ሲሆን ሁለተኛው ደግሞ  ሁሉም ቁርሾ ያላቸው የፖለቲካ ወገኖች አለመግባባታቸውን በጠረጴዛ ዙርያ እንዲፈቱ መሰረት ያደረገ ምክረ ሀሳብ እንደሆነ አምባሳደር ዲና ተናግረዋል ፡፡ኢትዮጵያ የቀጠናው ተዕፅኖ ፈጠሪ፣ የወቅቱ የኢጋድ ሊቀመንበር፣ የአፍሪካ ህብረት መቀመጫ  እንዲሁም ሁለቱ ሱዳንን  በሚመለከት ከህዝበ ውሳኔው በፊትና በኋላ በማደራደር ከፍተኛ ጥረት ያደረገችና እያደረገች ያለች ሃገር ከመሆኗ አንፃር  የሰሞኑን በደቡብ ሱዳን የተፈጠረው አለመግባባት እልባት እንዲያገኝና ሁለቱ ወገኖችም ችግሮቻቸውን በሰላማዊ መንገድ እንዲፈቱ ከፍተኛ ጥረት ታደርጋለች  ብለዋል፡፡ አምባሳደሩ የደቡብ ሱዳንን ብሎም የቀጠናውን ዘለቂ ሰላም ለማምጣት ካስፈለገ በቀጠናው የሚገኙ ሃገራት ዜጎችን ችግርና ድህነትን ማስወገድ በምትኩም ልማትን ማፋጠን አማራጭ  የሌለው መፍትሄ  ነው ብለዋል፡፡ደቡብ ሱዳን ያልተሳካውን የመንግስት ግልበጣ ሙከራ ተከትሎ የተፈጠረው አለመግባባት አስከ አሁን ያልረገበ ሲሆን  ይህንን ወቅታዊ የፖለቲካ አለመግባባትም  በእንጭጩ እንዲቀጭ ኢጋድ፣ አፍሪካ ህብረት፣ የተባበሩት መንግስታትና ሌሎች ዓለም  ዓቀፍ ተቋማት ከፍተኛ ዲፕሎማሲያዊ እንቅሳቃሴ ላይ  ናቸው፡፡የደቡብ ሱዳን ግጭት ከሁለት ሳምንት በፊት ወታደራዊ የደንብ ልብስ በለበሱ ታጣቂዎች  የተቀሰቀሰ ሲሆን እስከ አሁን ድረስ በመቶች የሚቆጠሩ ንፁሃን  ዜጎች ለህልፈት ተዳርገዋል፤ በርካቶች ደግሞ ቀያቸውን ጥለው ወደ መጠለያ ለመግባት ተገደዋል፡፡